Kempeleen pappila

Kempeleen vanha pappila oli Kempeleessä sijaitseva historiallinen rakennus, joka alun perin toimi kunnan kirkkoherran virka-asuntona. Rakennus sijaitsi kilometrin päässä Kempeleen keskustaajamasta Koskelan asuinalueella Pohjanmaan radan itäpuolella, lähellä seututeiden 847 ja 846 kiertoliittymää.

Järjestyksessään kolmas pappilarakennus rakennettiin vuonna 1899. Pappilan toiseen päähän perustettiin vuonna 1923 kunnan ensimmäinen seurakuntasali. Pappila oli käytössä virka-asuntona vuoteen 1966 asti, jolloin Kempeleen keskustaajamaan rakennettiin uusi pappila ja seurakuntakoti. Viimeisin pappilassa asunut oli "Kempeleen Kallenakin" tunnettu kirkkoherra Kaarlo Ilmari Cajanus, joka toimi työssään vuosina 1927–1966. Myöhemmin pappila toimi muun muassa keskikouluna sekä seurakunnan kerhotiloina.

Historia

Kempeleen ensimmäinen pappila perustettiin vuonna 1741, jolloin kamarikollegio määräsi pappilan Kullio-nimiselle kruununtilalle. Uusi pappila valmistui vuonna 1804 edellisen pahoin ränsistyneen pappilan tilalle. Sen rakennuskustannuksiin osallistui silloinen pitäjänapulainen 1/3:lla. Kaksi edeltävää pappilaa eivät olleet järin tilavia, ja vastasivat kuitenkin keskitasoista talonpoikaisasumusta. Vuonna 1899 rakennus myytiin Kempeleen nuorisoseuralle. Samana vuonna valmistui uusi järjestyksessään kolmas pappila, joka oli edeltäjäänsä huomattavasti komeampi ja tilavampi.

Tulipalo ja pappilan purkaminen
Pappilassa syttyi tulipalo 16. huhtikuuta 2019. Palon syttymissyynä oli sähkölämmittimen kaapeliin tullut oikosulku. Syttymishetkellä pappila oli ollut tyhjillään noin kahden vuoden ajan. Seurakunnan arvokasta esineistöä ei ollut sisällä, koska ne oli aiemmin siirretty pois tulevan remontin tieltä. Pappila purettiin kokonaan kesällä 2020. Purkutöiden aloittamista viivästytti muun muassa Museoviraston myöntämän luvan saaminen. Pappilan purkutyöstä vastasi vakuutusyhtiö. Tontille rakennettiin pappilarakennuksen purkamisen jälkeen kota, jossa järjestetään seurakunnan toimintaa, kuten nuorteniltoja.

Kuvagalleria

Lähteet

Kirja

Verkko

Aiheesta muualla

 Kempeleen seurakunta: Vanha pappila

Kempeleen historia
Kempeleen rakennukset ja rakennelmat
Suomen entiset rakennukset ja rakennelmat
Suomen pappilat